แจ้ง 7 จังหวัดริมแม่น้ำโขง เฝ้าระวังและเตรียมรับมือระดับน้ำโขงมีแนวโน้มเพิ่มสูงขึ้นต่อเนื่อง
กรมป้องกันและบรรเทาสาธารณภัย ได้รับแจ้งจากกองอำนวยการน้ำแห่งชาติ ว่าได้ติดตามสถานการณ์น้ำในแม่น้ำโขง พบว่าในพื้นที่สาธารณรัฐประชาธิปไตยประชาชนลาว มีปริมาณฝนตะหนักสะสม 250 มิลลิเมตร ส่งผลให้เมื่อวันที่ 23 พฤษภาคมที่ผ่านมา เขื่อนน้ำอู สาธารณรัฐประชาธิปไตยประชาชนลาว เพิ่มปริมาณการระบายน้ำจาก 500 ลูกบาศก์เมตรต่อวินาที เป็น 2,400 เมตรต่อวินาที ทำให้ระดับน้ำที่บริเวณสถานีหลวงพระบางมีแนวโน้มเพิ่มขึ้นอย่างต่อเนื่อง และคาดว่ามวลน้ำหลากจะไหลผ่านเขื่อนไซยะบุรีในเกณฑ์ 6,600 ลูกบาศก์เมตรต่อวินาที จะส่งผลกระทบให้ระดับน้ำในแม่น้ำโขง มีแนวโน้มเพิ่มขึ้นประมาณ 1 – 1.5 เมตร ในช่วงวันนี้ (25 พ.ค.) ถึง 26 พฤษภาคม 2565ปภ. จึงประสาน 7 จังหวัดริมแม่น้ำโขง ได้แก่ เลย หนองคาย บึงกาฬ นครพนม มุกดาหาร อำนาจเจริญ และอุบลราชธานี ติดตามสถานการณ์น้ำอย่างใกล้ชิด พร้อมแจ้งเตือนประชาชนเพิ่มความระมัดระวังในการสัญจรและประกอบกิจกรรมบริเวณแม่น้ำโขง รวมถึงประชาชนที่อาศัยอยู่ริมฝั่งแม่น้ำโขง เตรียมพร้อมรับมือผลกระทบที่อาจเกิดขึ้น จากระดับน้ำโขงที่มีแนวโน้มเพิ่มสูงขึ้นอย่างต่อเนื่อง หากได้รับความเดือดร้อนจากสาธารณภัย สามารถแจ้งเหตุและขอความช่วยเหลือได้ทางไลน์ “ปภ.รับแจ้งเหตุ1784” และสายด่วนนิรภัย1784 ตลอด 24 ชั่วโมง เพื่อประสานให้การช่วยเหลือต่อไป